In nomine sancte et individue Trinitatis. Ego Willelmus, episcopus Altissiodorensis, presentibus et posteris volumus notificari quoniam Garnerius, filius domni Roberti, prepositi, ante nos veniens, cognovit et confessus est quandam maitam salinariam et locum in quo sita est in foro Altissiodori, se canonicis Sancti-Mariani, pro XX libris Altisiodorensis monete, vendidisse. Uxor vero ejus, que presens affuit, vendicionem cognovit et laudavit; filia quoque ejus, Adelina, quum plures liberos tunc non habebat, hoc ipsum laudavit. De Rainaldo quidem, fratre suo, qui Jherosolimis erat, predictus Garnerius pepigit, pactumque confirmando fidem suam plenivit, quum, si infra tempus vite sue veniret, prescriptam vendicionem eum laudare faceret, et quandiu viveret predictum mercatum guarandiret. Si vero, ante fratris adventum, Garnerium mori contingeret, ille qui successor ei esset et que sua fuerant possideret, jam dictam vendicionem fratrem advenientem laudare faceret. Hujus rei, quum audivimus et interfuimus, testes sumus: ego Willelmus, episcopus Altisiodori; Stephanus Ollandi; magister Robertus Abolant, Bonus-Amicus, archipresbiter; Petrus, buticularius. Ut igitur predicta vendicio canonicis inviolata permaneret, precatu eorum et Garnerii, fecimus eam litteris commendatam sigilli nostri caractere consignari. Actum est hoc Altissiodoro, anno Incarnacionis Domini Mº Cº LXXXº; primo anno Philippi regis, filii Ludovici.